“หุ้นเอเชีย” เปิดบวก รับแรงซื้อหุ้นพลังงาน หลัง “โอเปกพลัส” หั่นกำลังผลิต 2 ล้านบาร์เรล
“ตลาดหุ้นเอเชีย” เปิดบวก โดยหุ้นญี่ปุ่นปรับตัวขึ้นจากแรงหนุนของหุ้นกลุ่มพลังงานที่พุ่งสูงขึ้น หลังราคาน้ำมันปรับตัวขึ้นจากประชุม “โอเปกพลัส” ตัดสินใจลดกำลังผลิตน้ำมัน 2 ล้านบาร์เรล/วันในเดือนพ.ย.
“ตลาดหุ้นเอเชีย” เปิดบวก โดยหุ้นญี่ปุ่นปรับตัวขึ้นจากแรงหนุนของหุ้นกลุ่มพลังงานที่พุ่งสูงขึ้น หลังราคาน้ำมันปรับตัวขึ้นจากประชุม “โอเปกพลัส” ตัดสินใจลดกำลังผลิตน้ำมัน 2 ล้านบาร์เรล/วันในเดือนพ.ย.
6 ต.ค. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ แม้ตลาดหุ้นสหรัฐปรับตัวลดลงเมื่อคืนนี้ โดยหุ้นญี่ปุ่นปรับตัวขึ้นจากแรงหนุนของหุ้นกลุ่มพลังงานที่พุ่งสูงขึ้น  เนื่องจากราคาน้ำมันยังคงปรับตัวขึ้นหลังกลุ่มโอเปกพลัสตัดสินใจปรับลดการผลิตน้ำมัน
ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,137.98 จุด เพิ่มขึ้น 17.45 จุด หรือ +0.06%, ดัชนี HSI ตลาดหุ้นฮ่องกงเปิดวันนี้ที่ 18,100.48 จุด เพิ่มขึ้น 12.51 จุด หรือ +0.07% ส่วนตลาดหุ้นจีนปิดทำการวันที่ 3-7 ต.ค.65 เนื่องในวันชาติ
โดยหุ้นสหรัฐปรับตัวลดลงในวันพุธ (5 ต.ค.65) หลังพุ่งขึ้นอย่างแข็งแกร่งใน 2 รอบการซื้อขายก่อนหน้า โดยดัชนีเฉลี่ยอุตสาหกรรมดาวโจนส์ลดลง 42.45 จุด หรือ 0.14% แตะที่ 30,273.87 หลังร่วงเกือบ 430 จุดในช่วงแรกของวัน รวมถึงดัชนี S&amp;P500 ปรับตัวลดลง 0.2% ปิดที่ 3,783.28 และดัชนี Nasdaq ลบ 0.25% แตะที่ 11,148.64
ขณะนี้ นักลงทุนจับตารายงานจ้างงานนอกภาคเกษตรของสำนักงานสถิติแรงงานในวันศุกร์
ด้าน สถาบันจัดการด้านอุปทานของสหรัฐ (ISM) เปิดเผยว่า ดัชนีภาคบริการของสหรัฐปรับตัวลงสู่ระดับ 56.7 ในเดือนก.ย. จากระดับ 57.9 ในเดือนส.ค. อย่างไรก็ดี ดัชนีภาคบริการปรับตัวสูงกว่าที่นักวิเคราะห์คาดการณ์ที่ระดับ 56.0
ส่วนดัชนีภาคบริการของสหรัฐได้รับแรงหนุนจากการพุ่งขึ้นของการจ้างงาน แม้ว่าคำสั่งซื้อใหม่ชะลอตัว โดยดัชนียังคงอยู่เหนือระดับ 50 ซึ่งบ่งชี้ถึงการขยายตัวของภาคบริการ
นอกจากนี้ กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ได้เสร็จสิ้นการประชุมในวันนี้แล้ว โดยที่ประชุมมีมติปรับลดกำลังการผลิต 2 ล้านบาร์เรล/วันในเดือนพ.ย. โดยการปรับลดกำลังการผลิตดังกล่าว เป็นการปรับลดกำลังการผลิตครั้งใหญ่ที่สุดของโอเปกพลัสนับตั้งแต่ปี 2563 และเป็นการปรับลดกำลังการผลิตติดต่อกันเป็นเดือนที่ 2